CELEX: 52020JC0020
Language: hu
Date: 2020-10-19
Title: Együttes javaslat A TANÁCS RENDELETE a súlyos emberi jogi jogsértések és visszaélések elleni korlátozó intézkedésekről

EURÓPAI BIZOTTSÁG
            Brüsszel, 2020.10.19.
            JOIN(2020) 20 final/2
            2020/0305(NLE)
            Együttes javaslat
            A TANÁCS RENDELETE 
            a súlyos emberi jogi jogsértések és visszaélések elleni korlátozó intézkedésekről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A Tanács XXX-án/-én elfogadta a (KKBP) 2020/XXX határozatot, amely létrehozza a világszerte elkövetett súlyos emberi jogi jogsértések és visszaélések kezelésére irányuló, célzott korlátozó intézkedések keretét. A tanácsi határozat a súlyos emberi jogi jogsértésekért vagy visszaélésekért felelős, azokat támogató vagy azokban egyéb módon részt vevő természetes és jogi személyek, szervezetek és szervek, illetve a velük kapcsolatban álló személyek, szervezetek és szervek tekintetében utazási tilalomról, pénzeszközeik és gazdasági erőforrásaik befagyasztásáról, valamint pénzeszközök és gazdasági erőforrások számukra történő rendelkezésre bocsátásának tilalmáról rendelkezik. A korlátozó intézkedések hatálya alá tartozó személyeket, szervezeteket és szerveket a (KKBP) 2020/XXX határozat melléklete sorolja fel.
            
            
               Tekintettel az Európai Unió működéséről szóló szerződésre és különösen annak 215. cikkére, a (KKBP) 2020/XXX határozat végrehajtásához az Unió további fellépése szükséges.
            
            
               Az Unió külügyi és biztonságpolitikai főképviselőjének és az Európai Bizottságnak javaslatot kell tennie a súlyos emberi jogi jogsértések és visszaélések elleni korlátozó intézkedésekről szóló rendeletre.
            
            
               2020/0305 (NLE)
            
            
               Együttes javaslat
            
            
               A TANÁCS RENDELETE
            
            
               a súlyos emberi jogi jogsértések és visszaélések elleni korlátozó intézkedésekről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 215. cikkére,
            
            
               tekintettel a súlyos emberi jogi jogsértések és visszaélések elleni korlátozó intézkedésekről szóló (KKBP) 2020/XXX tanácsi határozatra
                  1
               ,
            
            
               tekintettel az Unió külügyi és biztonságpolitikai főképviselője és az Európai Bizottság együttes javaslatára,
            
            
               mivel:
            
            
               (1)A Tanács XXX-án/-én elfogadta a (KKBP) 2020/XXX határozatot, amely létrehozza a világszerte elkövetett súlyos emberi jogi jogsértések és visszaélések kezelésére irányuló, célzott korlátozó intézkedések keretét. A tanácsi határozat a súlyos emberi jogi jogsértésekért vagy visszaélésekért felelős, azokat támogató vagy azokban egyéb módon részt vevő természetes és jogi személyek, szervezetek és szervek, illetve a velük kapcsolatban álló személyek, szervezetek és szervek tekintetében utazási tilalomról, pénzeszközeik és gazdasági erőforrásaik befagyasztásáról, valamint pénzeszközök és gazdasági erőforrások számukra történő rendelkezésre bocsátásának tilalmáról rendelkezik. A korlátozó intézkedések hatálya alá tartozó személyeket, szervezeteket és szerveket a (KKBP) 2020/XXX határozat melléklete sorolja fel. A tanácsi határozat hangsúlyozza az emberi jogok nemzetközi jogának, valamint az emberi jogok nemzetközi joga és a nemzetközi humanitárius jog közötti kölcsönhatásnak a fontosságát a célzott korlátozó intézkedések alkalmazásának mérlegelésekor.
            
            
               (2)E rendelet tiszteletben tartja az alapvető jogokat és betartja az Európai Unió Alapjogi Chartájában elismert elveket, különösen a hatékony jogorvoslathoz, a védelemhez, valamint a személyes adatok védelméhez való jogot. Ezt a rendeletet az említett jogokkal összhangban kell alkalmazni.
            
            
               (3)E rendelet végrehajtása egységes feltételeinek biztosítása érdekében a Bizottságra végrehajtási hatásköröket kell ruházni.
            
            
               (4)E rendelet végrehajtása és az Unión belüli lehető legnagyobb jogbiztonság megteremtése érdekében közzé kell tenni azon természetes és jogi személyek, szervezetek és szervek nevét és más lényeges adatait, akik, illetve amelyek pénzeszközeit és gazdasági erőforrásait e rendelettel összhangban be kell fagyasztani. A személyes adatok kezelésének összhangban kell állnia az (EU) 2016/679
                  2
                és az (EU) 2018/1725
                  3
                európai parlamenti és tanácsi rendelettel.
            
            
               (5)A tagállamoknak és a Bizottságnak tájékoztatniuk kell egymást az e rendelet alapján hozott intézkedésekről, valamint az e rendelettel kapcsolatban rendelkezésükre álló egyéb releváns információkról.
            
         
         
            
               (6)A tagállamoknak meg kell állapítaniuk az e rendelet rendelkezéseinek megsértése esetén alkalmazandó szankciókra vonatkozó szabályokat, és biztosítaniuk kell azok végrehajtását. E szankcióknak hatékonynak, arányosnak és visszatartó erejűnek kell lenniük,
            
            
               ELFOGADTA EZT A RENDELETET:
            
            
               1. cikk
            
            
               E rendelet alkalmazásában:
            
            
               a.„igény”: bármely, e rendelet hatálybalépését megelőzően vagy azt követően szerződés vagy ügylet alapján vagy ahhoz kapcsolódóan keletkezett igény, akár bírósági eljárásban érvényesítik, akár nem és különösen:
            
            
               i. szerződés vagy ügylet alapján vagy ezekhez kapcsolódóan felmerülő kötelezettség teljesítése iránti igény; 
            
            
               ii. bármilyen formájú kötvény, pénzügyi garancia vagy viszontgarancia meghosszabbítása vagy kifizetése iránti igény; 
            
            
               iii. kártérítési kereset szerződés vagy ügylet vonatkozásában; 
            
            
               iv. ellenigény; 
            
            
               v. bárhol meghozott ítélet, választottbírósági határozat vagy ezzel egyenértékű határozat elismerése vagy – akár végrehajthatóvá nyilvánítási eljárás útján történő – végrehajtása iránti igény;
            
            
               b.„szerződés vagy ügylet”: bármely ügylet bármilyen formában, függetlenül az alkalmazandó jogtól, valamint attól, hogy egy vagy több szerződést vagy hasonló kötelezettséget foglal-e magában ugyanazon vagy különböző felek közt; a „szerződés” magában foglal minden kötvényt, garanciát vagy viszontgaranciát, nevezetesen pénzügyi garanciát vagy pénzügyi viszontgaranciát, minden jogilag független és nem független hitelt, továbbá bármely olyan kapcsolódó megállapodást, amely az ügyletből származik vagy azzal kapcsolatos;
            
            
               c.„illetékes hatóságok”: a II. mellékletben felsorolt honlapokon feltüntetett tagállami illetékes hatóságok;
            
            
               d.„gazdasági erőforrások”: mindenféle – tárgyi vagy immateriális, ingó vagy ingatlan – vagyoni eszköz, amely nem pénzeszköz, de felhasználható pénzeszközök, áruk vagy szolgáltatások megszerzésére;
            
            
               e.„gazdasági erőforrások befagyasztása”: annak megakadályozása, hogy a gazdasági erőforrásokat bármilyen módon pénzeszközök, áruk vagy szolgáltatások megszerzésére használják fel, beleértve – de nem kizárólag – azok eladását, bérbeadását vagy jelzáloggal való megterhelését;
            
            
               f.„pénzeszközök befagyasztása”: a pénzeszközök bármilyen mozgásának, átutalásának, módosításának, felhasználásának, az azokhoz való hozzáférésnek, illetve bármiféle olyan kezelésének a megakadályozása, amely bármilyen változást eredményezne a pénzeszközök mennyisége, összege, elhelyezkedése, tulajdonlása, birtoklása, jellege, illetve rendeltetése tekintetében, vagy más olyan változást okozna, amely lehetővé tenné a pénzeszközök felhasználását, ideértve a portfóliókezelést is;
            
            
               g.„pénzeszközök”: bármilyen pénzügyi eszköz és gazdasági előny, beleértve – de nem kizárólag – a következőket:
            
            
               i. készpénz, csekk, pénzkövetelés, váltó, fizetési megbízás és egyéb fizetési eszközök; 
            
            
               ii. pénzügyi intézményeknél vagy egyéb szervezeteknél elhelyezett betétek, számlaegyenlegek, adósságok és adósságkötelezvények; 
            
            
               iii. nyilvánosan és zárt körben forgalmazott értékpapírok és hitelviszonyt megtestesítő instrumentumok, beleértve a részvényeket, az értékpapírokat megtestesítő igazolásokat, a kötvényeket, a váltókat, az opciós utalványokat, a fedezetlen kötvényeket és a származtatott ügyleteket; 
            
            
               iv. kamatok, osztalékok, vagy vagyoni eszközökből származó vagy azok által képzett egyéb jövedelem vagy értéktöbblet; 
            
         
         
            
               v. hitelek, beszámítási jogok, garanciák, teljesítési biztosítékok vagy egyéb pénzügyi kötelezettségvállalások; 
            
            
               vi. hitellevelek, fuvarlevelek, adásvételi szerződések;
            
            
               vii. pénzeszközökben vagy pénzügyi forrásokban fennálló érdekeltséget bizonyító okiratok; 
            
            
               h.„az Unió területe”: a tagállamok területe, amelyre a Szerződés az abban meghatározott feltételek mellett alkalmazandó, beleértve a légterüket is.
            
            
            
               2. cikk
            
            
               (1)Ez a rendelet a következő cselekményekre alkalmazandó:
            
            
               a)népirtás, 
            
            
               b)emberiesség elleni bűncselekmények,
            
            
               c)súlyos emberi jogi jogsértések vagy visszaélések, például:
            
            
               i.kínzás és más kegyetlen, embertelen vagy megalázó bánásmód vagy büntetés;
            
            
               ii.rabszolgaság;
            
            
               iii.bírósági eljárás nélküli, azonnali vagy önkényes kivégzés és emberölés; 
            
            
               iv.személyek erőszakos eltüntetése;
            
            
               v.önkényes őrizetbe vétel vagy fogva tartás;
            
            
               d)egyéb emberi jogi jogsértések vagy visszaélések, többek között – de nem kizárólag – a következők:
            
            
               i. emberkereskedelem; 
            
            
               ii. szexuális és nemi alapú erőszak;
            
            
               iii. a békés célú gyülekezés és a másokkal való egyesülés szabadságának megsértése vagy az azzal való visszaélés;
            
            
               iv.a véleményalkotás és a véleménynyilvánítás szabadságának megsértése vagy az azzal való visszaélés; 
            
         
         
            
               v. a vallás vagy meggyőződés szabadságának megsértése vagy az azzal való visszaélés, 
            
            
               amennyiben ezek a jogsértések vagy visszaélések széles körben elterjedtek, rendszeresek vagy egyéb módon súlyosak; 
            
            
               (2)Az (1) bekezdés alkalmazásában figyelembe kell venni a nemzetközi szokásjogot és a széles körben elfogadott nemzetközi jogi eszközöket, mint például:
            
            
               a)a Polgári és Politikai Jogok Nemzetközi Egyezségokmánya,
            
            
               b)a Gazdasági, Szociális és Kulturális Jogok Nemzetközi Egyezségokmánya,
            
            
               c)Egyezmény a kínzás és más kegyetlen, embertelen vagy megalázó büntetések vagy bánásmód ellen,
            
            
               d)Nemzetközi egyezmény a faji megkülönböztetés valamennyi formájának kiküszöböléséről,
            
            
               e)Egyezmény a nőkkel szemben alkalmazott hátrányos megkülönböztetések minden formájának kiküszöböléséről, 
            
            
               f)Egyezmény a gyermek jogairól,
            
            
               g)Nemzetközi egyezmény minden egyénnek az erőszakos eltüntetéssel szembeni védelméről,
            
            
               h)a fogyatékossággal élő személyek jogairól szóló egyezmény,
            
            
               i)az Egyesült Nemzetek keretében létrejött, a nemzetközi szervezett bűnözés elleni egyezményt kiegészítő jegyzőkönyv az emberkereskedelem, különösen a nő- és gyermekkereskedelem megelőzéséről, felszámolásáról és megbüntetéséről,
            
            
               j)Egyezmény az emberi jogok és alapvető szabadságok védelméről,
            
            
               k)a Nemzetközi Büntetőbíróság Római Statútuma.
            
            
               (3)E rendelet alkalmazásában természetes vagy jogi személyek, szervezetek vagy szervek lehetnek:
            
            
               a)állami szereplők;
            
            
               b)adott terület felett tényleges ellenőrzést vagy hatáskört gyakorló egyéb szereplők;
            
            
               c)egyéb nem állami szereplők a (KKBP) 2020/XXX tanácsi határozat 1. cikkének (4) bekezdésében megállapított feltételek szerint.
            
            
               3. cikk
            
            
               (1)Az I. mellékletben felsorolt természetes vagy jogi személyekhez, szervezetekhez vagy szervekhez tartozó, tulajdonukban álló, birtokukban lévő vagy ellenőrzésük alatt álló minden pénzeszközt és gazdasági erőforrást be kell fagyasztani.
            
         
         
            
               (2)Nem bocsátható rendelkezésre – sem közvetlenül, sem közvetve – semmilyen pénzeszköz vagy gazdasági erőforrás az I. mellékletben felsorolt természetes vagy jogi személyek, szervezetek vagy szervek részére, illetve javára.
            
            
               (3)Az I. melléklet – a Tanács által a (KKBP) 2020/XXX határozat 3. cikkével összhangban meghatározottak szerint – a következőket tartalmazza:
            
            
               a)a 2. cikk (1) bekezdésében leírt cselekményekért felelős természetes vagy jogi személyek, szervezetek vagy szervek;
            
            
               b)azon természetes vagy jogi személyek, szervezetek vagy szervek, akik, illetve amelyek pénzügyi, műszaki vagy anyagi támogatást nyújtanak a 2. cikk (1) bekezdésében leírt cselekményekhez, vagy egyéb módon részt vesznek azokban, beleértve az ilyen cselekmények tervezését, irányítását, elrendelését, megrendelését, támogatását, előkészítését, elősegítését vagy ösztönzését;
            
            
               c)az e bekezdés a) és b) pontjának hatálya alá tartozó természetes vagy jogi személyekkel, szervezetekkel vagy szervekkel kapcsolatban álló természetes vagy jogi személyek, szervezetek vagy szervek.
            
            
               4. cikk
            
            
               (1)A 3. cikktől eltérve, a tagállamok illetékes hatóságai az általuk megfelelőnek ítélt feltételek mellett engedélyezhetik egyes befagyasztott pénzeszközök vagy gazdasági erőforrások felszabadítását, illetve egyes pénzeszközök vagy gazdasági erőforrások rendelkezésre bocsátását, annak megállapítását követően, hogy az érintett pénzeszközök vagy gazdasági erőforrások:
            
            
               a)az I. mellékletben felsorolt természetes vagy jogi személyek, szervezetek vagy szervek, valamint az ilyen természetes személyek eltartott családtagjai alapvető szükségleteinek kielégítéséhez szükségesek, beleértve az élelmiszerek, bérlet vagy jelzálog, gyógyszerek és orvosi kezelés, adók, biztosítási díjak és közüzemi díjak költségeit;
            
            
               b)kizárólag észszerű mértékű szakmai munkadíjak vagy jogi szolgáltatások nyújtásával kapcsolatban felmerült kiadások fedezésére szolgálnak;
            
            
               c)kizárólag a befagyasztott pénzeszközök vagy gazdasági erőforrások szokásos kezelési vagy fenntartási költségeinek, illetve szolgáltatási díjainak kiegyenlítésére szolgálnak;
            
            
               d)rendkívüli kiadások fedezéséhez szükségesek, feltéve, hogy az érintett illetékes hatóság a különleges engedély megadása alapjául szolgáló indokokat az engedély megadását megelőzően legalább két héttel közölte a többi tagállam illetékes hatóságával és a Bizottsággal; vagy
            
            
               e)diplomáciai vagy konzuli képviselet vagy a nemzetközi jog szerint mentességet élvező nemzetközi szervezetek számlájára befizetendő vagy számlájáról kifizetendő pénzeszközök, amennyiben az említett be- vagy kifizetésekre az adott diplomáciai vagy konzuli képviselet vagy nemzetközi szervezet általi hivatalos felhasználás céljából kerül sor.
            
            
               (2)Az érintett tagállam az (1) bekezdés szerint megadott valamennyi engedélyről az engedély megadását követő két héten belül tájékoztatja a többi tagállamot és a Bizottságot.
            
            
               5. cikk
            
            
               (1)A 3. cikktől eltérve, az illetékes tagállami hatóságok az általuk megfelelőnek ítélt feltételek mellett engedélyezhetik egyes befagyasztott pénzeszközök vagy gazdasági erőforrások felszabadítását, illetve rendelkezésre bocsátását, miután megállapították, hogy e pénzeszközök vagy gazdasági erőforrások biztosítása humanitárius célokból vagy evakuáció céljából szükséges, az előbbibe beleértve a humanitárius segítségnyújtást és annak támogatását, így többek között az egészségügyi felszerelések és az élelmiszerek biztosítását, valamint a humanitárius dolgozók szállítását és a kapcsolódó segítségnyújtást.
            
            
               (2)Az érintett tagállam az (1) bekezdés szerint megadott valamennyi engedélyről az engedély megadását követő négy héten belül tájékoztatja a többi tagállamot és a Bizottságot.
            
            
               6. cikk
            
            
               (1)A 3. cikk (1) bekezdésétől eltérve, a tagállamok illetékes hatóságai engedélyezhetik egyes befagyasztott pénzeszközök vagy gazdasági erőforrások felszabadítását, amennyiben teljesülnek az alábbi feltételek:
            
            
               a)a pénzeszközök vagy gazdasági erőforrások a 3. cikkben felsorolt valamely természetes vagy jogi személy, szervezet vagy szerv I. mellékletbe történő felvételének időpontját megelőzően hozott választottbírósági határozat, az Unióban hozott bírósági vagy közigazgatási határozat, illetve a szóban forgó időpontot megelőzően vagy azt követően az érintett tagállamban végrehajtható bírósági határozat hatálya alá tartoznak;
            
            
               b)a pénzeszközök vagy gazdasági erőforrások felhasználása kizárólag az ilyen határozatban foglalt, vagy az ilyen határozatban érvényesnek elismert igények kielégítését szolgálja, az ilyen igényekkel rendelkező személyek jogait szabályozó törvényekben és jogszabályokban meghatározott korlátokon belül;
            
         
         
            
               c)a határozat nem az I. mellékletben felsorolt természetes vagy jogi személy, szervezet vagy szerv javát szolgálja; valamint
            
            
               d)a határozat elismerése nem ellentétes az érintett tagállam közrendjével.
            
            
               (2)Az érintett tagállam az (1) bekezdés szerint megadott valamennyi engedélyről az engedély megadását követő két héten belül tájékoztatja a többi tagállamot és a Bizottságot.
            
            
               7. cikk
            
            
               (1)A 3. cikk (1) bekezdésétől eltérve, és feltéve, hogy egy, az I. mellékletben felsorolt valamely természetes vagy jogi személy, szervezet vagy szerv általi kifizetés az adott természetes vagy jogi személy, szervezet vagy szerv által kötött olyan szerződés vagy megállapodás, illetve az adott természetes vagy jogi személy, szervezet vagy szerv részéről létrejött olyan kötelezettség alapján válik esedékessé, amelyet az adott természetes vagy jogi személy, szervezet vagy szerv I. mellékletbe történő felvétele előtt kötöttek meg, vagy amely ezen időpont előtt keletkezett, a tagállamok illetékes hatóságai az általuk megfelelőnek ítélt feltételek mellett engedélyezhetik egyes befagyasztott pénzeszközök vagy gazdasági erőforrások felszabadítását, amennyiben az érintett illetékes hatóság megállapította az alábbiakat:
            
            
               a)a pénzeszközöket vagy gazdasági erőforrásokat az I. mellékletben szereplő valamely természetes vagy jogi személy, szervezet vagy szerv általi kifizetésre használják fel; valamint
            
            
               b)a kifizetés nem sérti a 3. cikk (2) bekezdését.
            
            
               (2)Az érintett tagállam az (1) bekezdés szerint megadott valamennyi engedélyről az engedély megadását követő két héten belül tájékoztatja a többi tagállamot és a Bizottságot.
            
            
               8. cikk
            
            
               (1)A 3. cikk (2) bekezdése nem akadályozza, hogy a pénzügyi intézmények vagy hitelintézetek a harmadik felek által a jegyzékben szereplő természetes vagy jogi személy, szervezet vagy szerv számlájára átutalt pénzeszközöket a befagyasztott számlán jóváírják, feltéve, hogy az ilyen számlákon jelentkező növekményeket is befagyasztják. A pénzügyi intézmény vagy hitelintézet haladéktalanul tájékoztatja az érintett illetékes hatóságot az ilyen ügyletekről.
            
            
               (2)A 3. cikk (2) bekezdése nem alkalmazandó a befagyasztott számlákon jelentkező alábbi növekményekre:
            
            
               a)az említett számlákon keletkező kamatok vagy egyéb hozamok;
            
            
               b)olyan szerződések, megállapodások vagy kötelezettségek alapján esedékes kifizetések, amelyek megkötésére, illetve keletkezésére a 3. cikkben említett természetes vagy jogi személy, szervezet vagy szerv I. mellékletbe történő felvételét megelőzően került sor; vagy
            
            
               c)valamely tagállamban hozott, illetve az érintett tagállamban végrehajtható bírósági, közigazgatási vagy választottbírósági határozat alapján esedékes kifizetések,
            
            
               feltéve, hogy az ilyen kamat vagy egyéb hozam és kifizetés továbbra is a 3. cikk (1) bekezdésében meghatározott intézkedések hatálya alá tartozik.
            
            
               9. cikk
            
            
               (1)Az I. mellékletben felsorolt természetes személyeket meg kell akadályozni abban, hogy valamely tagállam területére belépjenek vagy azon átutazzanak.
            
            
               (2)Az (1) bekezdés nem kötelezi a tagállamokat arra, hogy saját állampolgáraiktól megtagadják a területükre való belépés jogát.
            
            
               10. cikk
            
            
               (1)A 9. cikktől eltérve, a tagállamok illetékes hatóságai az általuk megfelelőnek ítélt feltételek mellett engedélyezhetik az I. mellékletben felsorolt természetes személyeknek a tagállamok területére való belépését vagy az azon történő átutazását, feltéve, hogy:
            
         
         
            
               a)az ilyen belépést vagy átutazást az érintett tagállamra vonatkozó nemzetközi jogi kötelezettség írja elő: 
            
            
               i. ha az ország nemzetközi kormányközi szervezetnek ad helyet; 
            
            
               ii. ha az ország az Egyesült Nemzetek által vagy annak védnöksége alatt összehívott nemzetközi konferenciának ad otthont; 
            
            
               iii. kiváltságokat és mentességeket biztosító többoldalú megállapodás alapján; vagy 
            
            
               iv. az Apostoli Szentszék (Vatikánvárosi Állam) és Olaszország között 1929-ben a megbékélésről létrejött szerződés (lateráni egyezmény) alapján.
            
            
               (a)a tagállam az Európai Biztonsági és Együttműködési Szervezetnek (EBESZ) helyt adó ország. 
            
            
               (2)Az érintett tagállam értesíti a többi tagállamot és a Bizottságot az (1) bekezdés alapján megadott bármely engedélyről.
            
            
               (3)Az e cikk alapján megadott engedély szigorúan az abban megjelölt célra és a közvetlenül érintett természetes személyekre korlátozódik.
            
            
               11. cikk
            
            
               (1)A 9. cikktől eltérve, a tagállamok illetékes hatóságai az általuk megfelelőnek ítélt feltételek mellett engedélyezhetik az I. mellékletben felsorolt természetes személyeknek a tagállamok területére való belépését vagy az azon történő átutazását, feltéve, hogy az ilyen belépés vagy átutazás:
            
            
               a)sürgős humanitárius szükség miatt, vagy olyan kormányközi találkozókon vagy az Unió által támogatott, illetve megrendezett vagy az EBESZ soros elnökségét betöltő tagállamban tartott találkozókon való részvétel miatt indokolt, ahol a korlátozó intézkedések szakpolitikai célkitűzéseit közvetlenül előmozdító politikai párbeszéd zajlik, beleértve a súlyos emberi jogi jogsértések és visszaélések megszüntetését és az emberi jogok előmozdítását; vagy
            
            
               b)bírósági eljárás lefolytatásához szükséges.
            
            
               (2)Az érintett tagállam írásban értesíti a többi tagállamot és a Bizottságot az e cikk szerinti engedély megadására irányuló szándékáról. Ha valamely tagállam vagy a Bizottság az értesítés kézhezvételétől számított két munkanapon belül írásban kifogást emel, a Tanács minősített többséggel határozhat a javasolt engedély megadásáról.
            
            
               (3)Az e cikk alapján megadott engedély szigorúan az abban megjelölt célra és a közvetlenül érintett természetes személyekre korlátozódik.
            
            
               12. cikk
            
            
               (1)A tájékoztatásra, a titoktartásra és a szakmai titoktartásra vonatkozó alkalmazandó szabályok sérelme nélkül a természetes és jogi személyek, szervezetek és szervek:
            
            
               a)haladéktalanul az állandó lakóhelyük vagy székhelyük szerinti tagállam illetékes hatóságának rendelkezésére bocsátanak minden olyan információt, amely elősegítheti e rendelet betartását, például a 3. cikk (1) bekezdésének megfelelően befagyasztott számlákkal és összegekkel kapcsolatos információt, és az ilyen információt közvetlenül vagy a tagállamon keresztül továbbítják a Bizottsághoz; valamint
            
            
               b)együttműködnek az illetékes hatósággal az a) pontban említett információk ellenőrzése során.
            
            
               (2)A Bizottság minden, hozzá közvetlenül beérkezett további információt a tagállamok rendelkezésére bocsát.
            
            
               (3)Az e cikkel összhangban nyújtott vagy kapott bármely információ kizárólag arra a célra használható fel, amelyre azt adták vagy kapták.
            
         
         
            
               13. cikk
            
            
               Tilos tudatosan és szándékosan részt venni olyan tevékenységben, amelynek célja vagy hatása a 3. cikkben említett intézkedések megkerülése.
            
            
               14. cikk
            
            
               (1)A pénzeszközök vagy gazdasági erőforrások befagyasztása, illetve a pénzeszközök vagy gazdasági erőforrások rendelkezésre bocsátásának megtagadása – amennyiben az erre vonatkozó döntést jóhiszeműen hozták, abban a meggyőződésben, hogy az intézkedés e rendelettel összhangban áll – nem vonja maga után az azt végrehajtó természetes vagy jogi személy, szervezet vagy szerv, illetve ezek igazgatói vagy alkalmazottai felelősségét, kivéve, ha bizonyítást nyer, hogy a pénzeszközök vagy gazdasági erőforrások befagyasztása vagy visszatartása gondatlanság eredménye.
            
            
               (2)A természetes vagy jogi személyek, szervezetek vagy szervek által végrehajtott intézkedések semmilyen formában nem vonják maguk után e természetes vagy jogi személyek, szervezetek vagy szervek felelősségét, amennyiben azok nem tudták és nem volt észszerű okuk feltételezni, hogy intézkedésükkel megsértik az e rendeletben foglalt intézkedéseket.
            
            
               15. cikk
            
            
               (1)Nem teljesíthetők az olyan szerződésekkel vagy ügyletekkel kapcsolatos, bármilyen formájú igények, amelyek teljesítését az e rendeletben előírt intézkedések közvetlenül vagy közvetve, egészben vagy részben érintik, beleértve a kártalanítási vagy egyéb hasonló jellegű igényeket, például a kártérítési keresetet vagy a garanciaérvényesítés keretében benyújtott igényt, azaz kötvény, garancia vagy viszontgarancia – különösen pénzügyi garancia vagy pénzügyi viszontgarancia – meghosszabbítására vagy kifizetésére irányuló bármilyen igényt, amennyiben azokat az alábbiak nyújtották be:
            
            
               a)az I. mellékletben felsorolt természetes vagy jogi személyek, szervezetek vagy szervek;
            
            
               b)az a) pontban említett természetes vagy jogi személyek, szervezetek vagy szervek valamelyikén keresztül, illetve nevében eljáró természetes vagy jogi személyek, szervezetek vagy szervek.
            
            
               (2)Igény érvényesítésére irányuló bármilyen eljárás során az igényt érvényesíteni kívánó természetes vagy jogi személyre, szervezetre vagy szervre hárul a bizonyítás terhe arra vonatkozóan, hogy az (1) bekezdés nem tiltja az adott igény teljesítését.
            
            
               (3)Ez a cikk nem érinti az (1) bekezdésben említett természetes vagy jogi személyeknek, szervezeteknek és szerveknek a szerződéses kötelezettségek teljesítése elmulasztásának jogszerűségével kapcsolatos bírósági felülvizsgálathoz való jogát, e rendelettel összhangban.
            
            
               16. cikk
            
            
               (1)A Bizottság és a tagállamok értesítik egymást az e rendelet alapján hozott intézkedésekről, valamint megosztják egymással az e rendelettel kapcsolatban rendelkezésükre álló bármely egyéb lényeges információt, különösen az alábbiakkal kapcsolatosan:
            
            
               a)a 3. cikk alapján befagyasztott pénzeszközök, valamint a 4., 5., 6. és 7. cikk alapján megadott engedélyek;
            
            
               b)jogsértési és végrehajtási problémák, valamint a nemzeti bíróságok által hozott ítéletek.
            
            
               (2)A tagállamok haladéktalanul tájékoztatják egymást és a Bizottságot bármely egyéb rendelkezésükre álló vonatkozó információról, amely érintheti e rendelet tényleges végrehajtását.
            
            
               17. cikk
            
            
               (1)A Bizottság felhatalmazást kap:
            
            
               a)az I. melléklet módosítására a Tanács által a (KKBP) 2020/XXX tanácsi határozat melléklete tekintetében hozott határozatok alapján; valamint
            
            
               b)a II. melléklet módosítására a tagállamok által nyújtott információk alapján.
            
         
         
            
               (2)A Bizottság az (1) bekezdésben említett döntését és a jegyzékbe vétel indokolását közli az érintett természetes vagy jogi személlyel, szervezettel vagy szervvel, ha a cím ismert, vagy ha a cím nem ismert, akkor az Európai Unió Hivatalos Lapjában közzétett értesítés útján felhívja az érintett természetes vagy jogi személy, szervezet vagy szerv figyelmét döntésére, lehetővé téve az érintett természetes vagy jogi személy, szervezet vagy szerv számára, hogy észrevételeket nyújtson be.
            
            
               (3)Észrevételek vagy új érdemi bizonyíték benyújtása esetén a Bizottság a benyújtott észrevételek vagy bármely más releváns információ fényében az (1) bekezdésben említett eljárást követően felülvizsgálja döntését, és a felülvizsgálat eredményéről értesíti az érintett természetes vagy jogi személyt, szervezetet vagy szervet.
            
            
               18. cikk
            
            
               (1)Az I. melléklet tartalmazza az érintett természetes vagy jogi személyek, szervezetek vagy szervek jegyzékbe vételének indokolását.
            
            
               (2)Az I. melléklet tartalmazza az érintett természetes vagy jogi személyek, szervezetek vagy szervek azonosításához szükséges információkat, amennyiben azok rendelkezésre állnak. Természetes személyek esetében ilyen információ lehet: a név és felvett név; a születési idő és hely; az állampolgárság; az útlevél és a személyazonosító igazolvány száma; a nem; a cím, amennyiben ismert; valamint a munkakör vagy foglalkozás. Jogi személyek, szervezetek és szervek esetében ilyen információ lehet a név, a nyilvántartásba vétel helye és ideje, a nyilvántartási szám és a telephely.
            
            
               19. cikk
            
            
               (1)A tagállamok megállapítják az e rendelet rendelkezéseinek megsértése esetén alkalmazandó szankciókra vonatkozó szabályokat, és minden szükséges intézkedést megtesznek azok végrehajtása érdekében. Az előírt szankcióknak hatékonynak, arányosnak és visszatartó erejűnek kell lenniük.
            
            
               (2)A tagállamok e rendelet hatálybalépését követően haladéktalanul értesítik a Bizottságot az (1) bekezdésben említett szabályokról, és tájékoztatják a Bizottságot az e szabályokat érintő minden későbbi módosításról.
            
            
               20. cikk
            
            
               (1)A Bizottság az e rendelet alapján ráruházott feladatainak elvégzése érdekében személyes adatokat kezel. E feladatok magukban foglalják a következőket:
            
            
               a)az I. melléklet módosításainak kidolgozása és elfogadása;
            
            
               b)az I. melléklet tartalmának hozzáadása az uniós pénzügyi szankciókkal sújtott személyeket, csoportokat és szervezeteket felsoroló, nyilvánosan elérhető összesített elektronikus jegyzékhez és a szintén nyilvánosan elérhető interaktív szankciótérképhez;
            
            
               c)az e rendelettel összhangban bevezetett intézkedések hatásával kapcsolatos információk – például a befagyasztott pénzeszközök értéke és az illetékes hatóságok által megadott engedélyekre vonatkozó információk – kezelése.
            
            
               (2)E rendelet alkalmazásában az (EU) 2018/1725 rendelet 3. cikkének (8) bekezdése értelmében a Bizottság a II. mellékletben feltüntetett bizottsági szolgálatot jelöli ki „adatkezelőnek” az (1) bekezdésben említett feladatok elvégzéséhez szükséges adatkezelési tevékenységek tekintetében.
            
            
               21. cikk
            
            
               (1)A tagállamok kijelölik az e rendeletben említett illetékes hatóságokat, és feltüntetik azokat a II. mellékletben felsorolt honlapokon. A tagállamok értesítik a Bizottságot a II. mellékletben felsorolt honlapok címének bármilyen változásáról.
            
            
               (2)A tagállamok e rendelet hatálybalépését követően haladéktalanul értesítik a Bizottságot az illetékes hatóságaikról – ideértve azok elérhetőségét is –, és tájékoztatják a Bizottságot minden későbbi változásról.
            
            
               (3)Amennyiben e rendelet a Bizottság értesítésére, tájékoztatására vagy a vele történő egyéb kapcsolattartásra vonatkozó kötelezettséget ír elő, az ilyen kommunikáció során a II. mellékletben feltüntetett címet és egyéb elérhetőségeket kell használni.
            
            
               22. cikk
            
            
               E rendelet alkalmazandó:
            
         
         
            
               a)az Unió területén, annak légterét is beleértve;
            
            
               b)valamely tagállam joghatósága alá tartozó bármely légi vagy vízi jármű fedélzetén;
            
            
               c)az Unió területén belül vagy kívül tartózkodó bármely természetes személyre, aki valamely tagállam állampolgára;
            
            
               d)bármely tagállam joga szerint bejegyzett vagy létrehozott jogi személyre, szervezetre vagy szervre az Unió területén belül vagy azon kívül;
            
            
               e)a teljes egészében vagy részben az Unión belül üzleti tevékenységet folytató bármely jogi személyre, szervezetre vagy szervre.
            
            
               23. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L […], […], […] o.
               
               
                  
                     (2)
                  
                        HL L 119., 2016.5.4., 1. o.
               
               
                  
                     (3)
                  
                        HL L 295., 2018.11.21., 39. o.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2020.10.19.
            JOIN(2020) 20 final/2
            MELLÉKLETEK 
            Együttes javaslat
            A TANÁCS RENDELETE
            a súlyos emberi jogi jogsértések és visszaélések elleni korlátozó intézkedésekről
            
               
         
         
            
               I. MELLÉKLET
            
            
               A 3. cikkben említett természetes és jogi személyek, szervezetek és szervek jegyzéke
            
            
            
               II. MELLÉKLET
            
            
               Az illetékes hatóságokra vonatkozó információkat tartalmazó honlapok és az Európai Bizottság értesítési címe
            
            
               BELGIUM
            
            
               https://diplomatie.belgium.be/nl/Beleid/beleidsthemas/vrede_en_veiligheid/sancties
            
            
               https://diplomatie.belgium.be/fr/politique/themes_politiques/paix_et_securite/sanctions
            
            
               https://diplomatie.belgium.be/en/policy/policy_areas/peace_and_security/sanctions
            
            
               BULGÁRIA
            
            
               
                  https://www.mfa.bg/en/101
               
            
            
               CSEH KÖZTÁRSASÁG
            
            
               www.financnianalytickyurad.cz/mezinarodni-sankce.html 
            
            
               DÁNIA
            
            
               http://um.dk/da/Udenrigspolitik/folkeretten/sanktioner/
            
            
               NÉMETORSZÁG
            
            
               http://www.bmwi.de/DE/Themen/Aussenwirtschaft/aussenwirtschaftsrecht,did=404888.html
            
            
               ÉSZTORSZÁG
            
            
               http://www.vm.ee/est/kat_622/
            
         
         
            
               ÍRORSZÁG
            
            
               http://www.dfa.ie/home/index.aspx?id=28519
            
            
               GÖRÖGORSZÁG
            
            
               http://www.mfa.gr/en/foreign-policy/global-issues/international-sanctions.html
            
            
               SPANYOLORSZÁG
            
            
               http://www.exteriores.gob.es/Portal/en/PoliticaExteriorCooperacion/GlobalizacionOportunidadesRiesgos/Paginas/SancionesInternacionales.aspx
            
            
               FRANCIAORSZÁG
            
            
               http://www.diplomatie.gouv.fr/fr/autorites-sanctions/
            
            
               HORVÁTORSZÁG
            
            
               http://www.mvep.hr/sankcije
            
            
               OLASZORSZÁG:
            
            
               
                  https://www.esteri.it/mae/it/politica_estera/politica_europea/misure_deroghe
               
                
            
            
               CIPRUS
            
            
               
                  http://www.mfa.gov.cy/mfa/mfa2016.nsf/mfa35_en/mfa35_en?OpenDocument
               
            
            
               LETTORSZÁG
            
            
               http://www.mfa.gov.lv/en/security/4539
            
            
               LITVÁNIA
            
            
               http://www.urm.lt/sanctions
            
            
               LUXEMBURG
            
            
               
                  https://maee.gouvernement.lu/fr/directions-du-ministere/affaires-europeennes/mesures-restrictives.html
               
            
         
         
            
               MAGYARORSZÁG
            
            
               http://www.kormany.hu/download/9/2a/f0000/EU%20szankci%C3%B3s%20t%C3%A1j%C3%A9koztat%C3%B3_20170214_final.pdf
            
            
               MÁLTA
            
            
               https://foreignaffairs.gov.mt/en/Government/SMB/Pages/Sanctions-Monitoring-Board.aspx
            
            
               HOLLANDIA
            
            
               https://www.rijksoverheid.nl/onderwerpen/internationale-sancties
            
            
               AUSZTRIA
            
            
               http://www.bmeia.gv.at/view.php3?f_id=12750&LNG=en&version=
            
            
               LENGYELORSZÁG
            
            
               https://www.gov.pl/web/dyplomacja
            
            
               PORTUGÁLIA
            
            
               http://www.portugal.gov.pt/pt/ministerios/mne/quero-saber-mais/sobre-o-ministerio/medidas-restritivas/medidas-restritivas.aspx
            
            
               ROMÁNIA
            
            
               http://www.mae.ro/node/1548
            
            
               SZLOVÉNIA
            
            
               http://www.mzz.gov.si/si/omejevalni_ukrepi
            
            
               SZLOVÁKIA
            
            
               https://www.mzv.sk/europske_zalezitosti/europske_politiky-sankcie_eu
            
            
               FINNORSZÁG
            
            
               http://formin.finland.fi/kvyhteistyo/pakotteet
            
         
         
            
               SVÉDORSZÁG
            
            
               http://www.ud.se/sanktioner
            
            
            
               Az Európai Bizottság értesítési címe:
            
            
               Európai Bizottság
            
            
               A Pénzügyi Stabilitás, a Pénzügyi Szolgáltatások és a Tőkepiaci Unió Főigazgatósága (DG FISMA) 
            
            
               Rue de Spa 2
            
            
               B-1049 Brüsszel, Belgium
            
            
               E-mail-cím: relex-sanctions@ec.europa.eu